钦定古今图书集成/历象汇编/庶征典/第145卷 > 《梦舞锺馗赋》〈以德至前王始观神迹为韵〉周繇
## 钦定古今图书集成/历象汇编/庶征典/第145卷 > 《梦舞锺馗赋》〈以德至前王始观神迹为韵〉周繇

皇躬抱疾，佳梦通神。见幡绰兮上言丹陛，引锺馗兮
来舞华茵。寝酣方悦于宸扆，不知为异；觉后全销于
美疢，始讶非真。开元中，抚念齐民，忧勤大国，万机亲
决于宸断，微疟遂沾于圣德。金丹术士，殊乖九转之
功；桐箓医师，又寡十全之力。爰感神物，来康哲王。于
时漏滴长乐，钟敲建章，扃禁闼兮闲羽卫，虚寝殿兮
閴嫔嫱。虎魄枕攲，象榻透荧荧之影。虾须帘卷，鱼灯
摇闪闪之光。圣魂惝恍以方寐，怪状朦胧而遽至。硉
矹标众，类特异。奋长髯于阔臆，斜领全开；搔短发
于圆颅，危冠欲坠。顾视才定，趋跄忽前。不待乎调凤
管，拨鸾弦。曳蓝衫而飒纚，挥竹简以蹁跹；顿趾而虎
跳幽谷，昂头而龙跃深渊。或呀口而扬音，或蹲身而
节拍。震雕栱以将落，跃瑶阶而欲折。万灵沮气以慞
惶，一鬼旁随而奋踯。烟云忽起，难留舞罢之姿；雨雹
交驰，旋失去来之迹。睿想才悟，清宵已阑。祛沉痾而
顿愈，痒御体以犹寒。对真妃言寤寐之祥，六宫皆贺；
诏道子写婆娑之状，百辟咸观。彼号“伊祁”，亦名“郁垒。”
傩祅于凝沍之末，驱厉于发生之始。岂如呈妙舞兮
荐梦明君，康宁兮福履。